Poliisi ei ole saanut uusia havaintoja Turun yliopiston alueella mahdollisesti veitsen kanssa liikkuneesta miehestä.

Epäily veitsimiehestä aiheutti poliisioperaation Turun yliopiston alueella. GOOGLE MAPS

Miehen liikkeistä tuli hätäkeskukseen yksi ilmoitus, eikä ilmoituksen jälkeen miehestä ole uusia havaintoja. Poliisi sai tiedon tapauksesta noin kello 13 keskiviikkona. Poliisin saaman tiedon mukaan Turun yliopiston alueella liikkui mies, jolla oli ollut veitsi kädessään. Mies liikkui Koskenniemenkadun suuntaan.

Yliopiston turvallisuuspäällikkö Tero Haapala vahvisti Iltalehdelle, että noin kello 12.55 tehtiin havainto kampusalueella teräaseen kanssa liikkuneesta miehestä.

Poliisille ilmoitettiin epäilystä välittömästi ja yliopistolla otettiin kriisitilanteiden varalta kehityt turvallisuustoimet. Haapalan mukaan ihmisiä siirrettiin yliopiston sisätiloihin ja osa kampusalueen sähkölukoista suljettiin poliisin pyynnöstä.

- Kriisijohtamisen ryhmä alkoi seurata tilannetta yliopistolla, ja reilun puolen tunnin kuluttua havainnosta poliisi oli haravoinut kampusalueen. Poliisi antoi meille luvan palata normaaliin päiväjärjestykseen ja purkaa poikkeustoimet, Haapala sanoo.

Haapalalla ei ole tarkempaa tietoa tekijän tuntomerkeistä.

Yleisjohtaja, rikoskomisario Aki Lahtinen Lounais-Suomen poliisilaitokselta kertoo Iltalehdelle, että tekijä on tällä hetkellä tiedossa olevien tuntomerkkien mukaan nuorehko mies. Poliisi jatkaa asian tutkimista.

- Ketään ei ole uhattu, Lahtinen sanoo.

Poliisin tekemän uhka-arvion mukaan kampusalueella voi nyt liikkua turvallisesti. Poliisin tiedossa ei ole yliopistoon tai lähialueeseen kohdistuvaa uhkaa.